《心远亭探梅得霜字》
明代·黎民表

京兆池亭万树芳，半临秋水半含霜。风林暗折玲珑玉，雪径遥闻断续香。

萼绿解知神女色，额黄曾识汉宫妆。江南地隔瑶台远，欲寄璚枝思渺茫。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。